PROJEKT BURA ŠKOLE PRIMIJENJENE UMJETNOSTI I DIZAJNA

U Kazalištu lutaka 19.12.2016. predstavljen je projekt Bura. Projekt Bura jedan je od projekata koji se izvodi u našoj školi ove školske godine. Kako je finalizacija projekta Bura predviđena za kraj kalendarske godine odlučili smo pokloniti gradu nešto za Božić: jedno novo literarno djelo za djecu-slikovnicu, izložbu učeničkih radova te scenski nastup naših učenika.

Sam projekt krenuo je od idejne zamisli naše kolegice, nastavnice hrvatskog jezika i književnosti, Matije Šango Šimurine. Lea Ljuba Kocijan bila je zadužena za koordinacija projekta, osigurati provedbu ideje do djela koja su izveli naši učenici uz svoje mentore: Irenu Baković Marušić, Bojanu Vukojević, Anu Debelić, Kate Prskalo, Sandru Bačić, Ivanu Vitlov, Mirnu Oštarić Kerr, Martinu Beneta, Nadu Mijaljević, Mariju Tomić i Leu Ljuba Kocijan .

U ovom smo školskom projektu povezali književnost i likovnu struku, koji su i inače često tijesno vezani. Projektu Bura kao inspiracija poslužila je priča o Buri ispričana u romanu Planine Petra Zoranića, a koja je potakla učenike na likovni izazov: trebali su osmisliti likovni izgled glavnih likova priče, ponajprije lik Bure. Taj je izazov ponuđen svim učenicima koji su se željeli uključiti u projekt. Na temelju raznih ponuđenih likovnih rješenja lika Bure, nastavnici struke koji su se uključili u projekt odabrali su rješenje Viktorije Ilišević. Tada je učenica sa svojim mentoricama Irenom Baković Marušić i Bojanom Vukojević krenula u realizaciju ostalih likova te izradu ilustracija. Moram napomenuti da je Viktorija učenica slikarskog dizajna te je ilustracije radila u tehnici kolaža, koji pripada grupi slikarskih tehnika, a zatim ga je kombinirala sa crtežom.

Osmišljeni likovi i ilustracije predani su nastavnicima svih nastavnih smjerova škole koji su se odazvali pozivu na rad na projektu kako bi sa svojim učenicima stvorili radove s karakteristikama određenog nastavnog smjera inspirirane slikovnicom.

Jedan mali dio rada naših učenika mogao se vidjeti na likovnim radionicama u studenom u Kazalištu lutaka kada su učenici sa svojim nastavnicima izrađivali predmete kakve koristimo u svakodnevnom životu poput bilježnica, ukrasnih magneta i nakita. Školski radovi nastali u sklopu projekta izloženi su do 15. siječnja 2017. u Kazalištu lutaka gdje su učenici aranžersko-scenografskog dizajna 2 i 4.d razreda naše škole postavili izložbu u čemu su im pomogle nastavnica Ana Debelić, Lea Ljuba Kocijan i Bojana Vukojević.

Krajnji cilj projekta jest ostvarivanje trajne vrijednosti u vidu slikovnice kao produkt suradnje nastavnika i učenika. Prioritet nije bio stvoriti visoko estetiziranu slikovnicu već iskreno djelo učeničkih ruku. Željeli smo našim učenicima ukazati da su nam preci ostavili mnogo vrijednih materijalnih i nematerijalnih dobara, te da je inspiracija za rad uvijek tu negdje oko nas. Naša je obaveza njegovati našu kulturnu baštinu stvarajući nove vrijednosti istovremeno podučavajući naše učenike novim vještinama s kojima oni idu dalje u život.